Бзэм и къарур инщ. Гур зыгъэпсалъэри бзэрщ. Гупсысэм и Iэщэ , лъэпкъ зэхэщIыкIым зезыгъэужь анэдэлъхубзэр фIыуэ имылъэгъуныр, имыхъумэныр цIыху пэжым хузэфIэкIын хуейкъым. Бзэм ирипсэлъэфу, иритхэфу сабийр гъэсэн къудейкIэ зэфIэкIыркъым егъэджакIуэм и къалэныр ( сэ езыр егъэджакIуэ сыхъунущ мыгувэу ), атIэ къызыхэкIа лъэпкъым хуэпэжу, ар ихъумэу щIэблэр къэгъэхъун хуейщ. Дауэ фIыуэ зэрумылъэгъунур уи анэр къызэропсалъэ бзэр – уи анэдэлъхубзэр! Дэ ди анэдэлъхубзэр, адыгэбзэр, тхъумэнщ, а бзэри къызэтеднэнщ, вагъуэплъхэр бзагуэу къахуэдгъэнэнкъым, ар дэ нэхъ лъэщ тщIынщ.
Сыт, жыфIэт губзыгъэр зыгъэгубзыгъэр? И бзэрщ, адыгэбзэрщ. Ар псэунщ зы адыгэ дунейм тетыху, адыгэри  – и бзэр дунейм тетыху! Сэ быдэу си фIэщ мэхъу адыгэбзэр зэрымыкIуэдыжынур. Мы усакIуэм сригъусэу жызоIэ:

Адыгэбзэр жаIэ кIуэдыжыну
Ар уи фIэщ уэ хъурэ, си ныбжьэгъу?
Зэхэпхар уигу къеуэу умышынэ.
Ди бзэр хуэныкъуэххэкъым гущIэгъу.
ДгъэкIуэдынкъым ди бзэр, ар тхъумэнщ дэ зэрытхуахъумам ещхьу. Бзэм и фIыгъэкIэ дэ дыщыгъуази ди лъэпкъым и блэкIам, абы и уэрэд , усэ, псысэ хьэлэмэтхэм!

ЦIыхум и акъылыфIагъыр и зэхэщIыкI – гупсысэм и кууагъыр къызэрыпщIэр абы псалъэрщ. Лъэпкъым и хабзэр , лIэщIыгъуэкIэрэ зэригъэпэща хъугъуэфIыгъуэхэр зыхъумэр ди деж къэзыхьэсар бзэрщ.